Bu gün turizm yalnız mehmanxanada çalışan və ya turistlərə birbaşa xidmət göstərən bələdçilərdən ibarət deyil. Turizm bu gün iqtisadiyyatın bütün sahələrini əhatə edən bir sənayedir. Dünya statistikasına uyğun olaraq bir turistin xidmətində duran insanların sayına müxtəlif yanaşmalar mövcud olsa da, təxminən 9 nəfərdən 32 nəfərə qədər insanın əməyi tələb olunur ki, 1 turistə xidmət göstərilsin. Ona görə dünya miqyasında bu faizləri, bu münasibətləri sizin diqqətinizə çatdıraraq qeyd etmək istərdim ki, dünya statistikasında bu gün turizm sənayesinin dövriyyəsi bəlkə də bütün digər iqtisadi növlərdən üstündür və burada daha çox insan əməyindən istifadə olunur. Ölkəmizdə turizm sənayesinin inkişafı hələ ulu öndərin dövründə Azərbaycanda Sovet İttifaqının ikinci turizm iqtisadi zonasının yaradılması ilə bağlı qəbul olunmuş qərar ilə sözsüz ki, uyğunlaşdırılmalıdır. Deməliyəm ki, hörmətli cənab Prezidentimizin məhz o strategiyaya qayıtmasını həmin strategiyanın üzərində işlərin davamının məntiqi siyasi xəritəsi kimi qəbul etməliyik.